TARYBOS REGLAMENTAS (EB) Nr. 1936/2005
2005 m. lapkričio 21 d.
iš dalies keičiantis Reglamento (EB) Nr. 27/2005 nuostatas dėl Atlanto silkių, juodųjų paltusų ir aštuonkojų
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač jo 20 straipsnį,
atsižvelgdama į Komisijos pasiūlymą,
kadangi:
(1)
Reglamentu (EB) Nr. 27/2005 (2) 2005 metams nustatomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose privaloma nustatyti sugavimo apribojimus.
(2)
Remdamasi naujomis mokslininkų rekomendacijomis, Tarptautinė žvejybos Baltijos jūroje komisija priėmė rekomendaciją Bendrijai suteiktas bendrąsias silkių žvejybos galimybes didinti Baltijos jūros 30 ir 31 pokvadračiuose 15 000 tonų, t. y. iki 86 856 tonų. Padidinimas turėtų būti įgyvendintas.
(3)
Remiantis patikslintais statistiniais duomenimis apie sugautus kiekius, Lietuvai turėtų būti suteikta galimybė sužvejoti 10 tonų juodųjų paltusų IIa kvadrate (Bendrijos vandenyse) ir IV, VI parajoniuose (Bendrijos vandenyse ir tarptautiniuose vandenyse). Todėl patikslintas skaičius turėtų būti taikomas.
(4)
Siekiant prisidėti prie aštuonkojų apsaugos ir visų pirma apsaugoti jauniklius, 2005 m. būtina nustatyti aštuonkojų, sužvejotų vandenyse, į kuriuos trečiosios šalys turi suverenias teises arba kurie priklauso jų jurisdikcijai, ir kurie yra CECAF regione, verslinį dydį, kol bus priimtas Reglamentas, iš dalies keičiantis 1998 m. kovo 30 d. Tarybos reglamentą (EB) Nr. 850/98 dėl žuvų išteklių apsaugos taikant technines priemones jūrų gyvūnų jaunikliams apsaugoti (3).
(5)
Todėl Reglamentas (EB) Nr. 27/2005 turėtų būti atitinkamai iš dalies pakeistas.
(6)
Atsižvelgiant į klausimo skubumą, būtina nustatyti išimtį dėl šešių savaičių laikotarpio, numatyto Protokolo dėl nacionalinių parlamentų vaidmens Europos Sąjungoje, pridėto prie Europos Sąjungos sutarties ir Europos Bendrijų steigimo sutarčių, I dalies 3 punkte,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 27/2005 IA, IB ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 21 d.